ผอ.ชลประทานอุทัยธานี แจ้งเตือน แม่น้ำสะแกกรังลดระดับลงต่อเนื่อง ให้ชาวแพ ผู้ประกอบการเลี้ยงปลากระชั
ที่จังหวัดอุทัยธานี นายฐกร กาญจน์จิรเดช ผู้อำนวยการโครงการชลประทานอุทัยธานี เปิดเผยว่า ปัจจุบันระดับน้ำเขื่อนเจ้าพระยาจังหวัดชัยนาท มีระดับน้ำลดลงอย่างต่อเนื่อง ในปัจจุบันมีระดับน้ำในเขื่อนเจ้าพระยาอยู่ที่  15.78 เมตร ระดับน้ำทะเลปานกลาง ส่งผลให้ระดับน้ำในแม่น้ำสะแกกรังมีระดับลดลงตามไปด้วย ในปัจจุบันมีระดับบริเวณหน้าศาลากลาง จังหวัดอุทัยธานี  15.81 เมตร ระดับน้ำทะเลปานกลาง ต่ำกว่าตลิ่ง 2.69 เมตร 
ทางโครงการชลประทานอุทัยธานี ได้เร่งแก้ไขปัญหา โดยได้ประสานไปยังสำนักงานชลประทานที่ 12 จังหวัดชัยนาท ให้พิจารณารักษาระดับน้ำบริเวณเหนือเขื่อนเจ้าพระยาให้อยู่ที่  16.00 เมตร ระดับน้ำทะเลปานกลาง อีกส่วนหนึ่งจะระบายน้ำบริเวณเหนือเขื่อนวังร่มเกล้า ลงสู่แม่น้ำสะแกกรัง ปริมาณ 8 ลูกบาศก์เมตรต่อวินาที และจะระบายน้ำจากอ่างเก็บน้ำทับเสลา อำเภอลานสัก ลงมาเติมในแม่น้ำสะแกกรัง ปริมาณวันละ 9 หมื่นลูกบาศก์เมตร เพื่อรักษาระดับน้ำในแม่น้ำสะแกกรังให้อยู่ในเกณฑ์ที่เหมาะสม และไม่ส่งผลกระทบและสร้างความเดือดร้อนแก่ ชาวแพและผู้ประกอบการเลี้ยงปลากระชัง และผู้ประกอบการธุรกิจเรือท่องเที่ยว 
โครงการชลประทานอุทัยธานีจึงขอแจ้งเตือนมายังหน่วยงานที่เกี่ยวข้อง ผู้พักอาศัยในแพ ผู้ประกอบการเลี้ยงปลากระชัง รวมทั้งผู้ประกอบการต่างๆในแม่น้ำสะแกกรัง ขอให้เตรียมพร้อมและเฝ้าระวังสถานการณ์น้ำในแม่น้ำสะแกกรังอย่างใกล้ชิด